নির্যাতিতা শিশুছাত্রীর পাশে দাঁড়িয়ে জি ডি বিড়লা স্কুল কর্তৃপক্ষের বিরুদ্ধে সরব হয়েছিল ওই স্কুলেরই এক ছাত্রী। অভিযোগ, সেই ‘অপরাধে’ই হুমকি দেওয়া হচ্ছে তাকে! 
বালিগঞ্জের একটি স্কুল থেকে দশম শ্রেণি পাশ করে চলতি শিক্ষাবর্ষে জি ডি বিড়লায় একাদশ শ্রেণিতে ভর্তি হয়েছিল ওই ছাত্রী। স্কুল চত্বরে শিশু নির্যাতনের বিরুদ্ধে শুক্রবার সোশ্যাল মিডিয়ায় সরব হয় সে। অভিযোগ, স্কুল কর্তৃপক্ষের বিভিন্ন গাফিলতি নিয়ে ফেসবুকে মতামত প্রকাশ করায় তার উপর ক্রমাগত চাপ সৃষ্টি করছে স্কুলের প্রভাবশালী মহলের একাংশ। অবিলম্বে ওই পোস্ট মুছে ফেলার নির্দেশ দিয়ে হুমকি আসছে ইনবক্সে। তবে ওই পড়ুয়ার সাহসিকতার প্রশংসা করে তার পাশে দাঁড়িয়েছেন অভিভাবকদের অনেকেই। 
হুমকি প্রসঙ্গে শনিবার ছাত্রীটি লিখেছে, ‘আমি বা আমরা যারা সত্যের সমর্থনে সোশ্যাল মিডিয়ায় মুখ খুলেছি, তারা কি খুব বড় ভুল করেছি? স্কুলের ছাত্রী হয়ে স্কুলের বিরুদ্ধে নয়, স্কুলের কিছু ভুল এবং গাফিলতির বিষয়ে মুখ খুলে কি এতই ভুল করলাম যে ক্রমাগত হুমকি শুনতে হচ্ছে! পোস্ট ডিলিট করতে বলা হচ্ছে’! তার ইঙ্গিতবহ মন্তব্য, ‘যাঁরা এমন বলছেন, তাঁদের মধ্যে কেউ কেউ নাকি এই পাশবিক কাজকে দুষ্টুমি বলেছেন! কোন সমাজে বাস করছি যে সত্যি লিখলেও অপরাধ’! 
জি ডি বিড়লা স্কুলের এক পড়ুয়ার অভিভাবক অরিন্দম রায়ের কথায়, ‘‘এই মেয়েটি আমার সন্তানসম। কিন্তু এই সাহসিকতার জন্য ওর প্রতি শ্রদ্ধা হচ্ছে। ওকে যাঁরা হুমকি দিয়ে চুপ করাতে চাইছেন, তাঁরা কতখানি অমানবিক তা এই দু’দিনে সকলে জেনে গিয়েছেন। আমরা ওর পাশে আছি। অধিকাংশ পড়ুয়া যখন নম্বর কম পাওয়ার ভয়ে চুপ করে রয়েছে, তখন এই মেয়েটি বিবেকের ডাকে সাড়া দিয়েছে।’’ 
ওই ছাত্রী ফেসবুকে লিখেছে, ‘আমি লজ্জিত! গত পাঁচ মাস যে স্কুলে আমি পড়ছি, সেখানে আমার এক চার বছর বয়সি বোনকে পাশবিক অত্যাচার সহ্য করতে হল।... স্যর, আপনাদের তো নিশ্চয়ই বায়োলজির জ্ঞান আছে! এটা নিশ্চয় জানেন যে এই বয়সে একটা শিশুর যৌনাঙ্গও ঠিক করে গঠিত হয় না। তারপরও’! 
সিসিটিভি ক্যামেরা না থাকা, ছেলে এবং মেয়েদের একই শৌচালয়, তিন বছর আগে যৌন হেনস্থার ঘটনায় কোনও কার্যকরী ব্যবস্থা না নেওয়া-সহ একগুচ্ছ গাফিলতির অভিযোগ করেছে ছাত্রীটি।